CELEX: C2005/229/21
Language: el
Date: 2005-09-17 00:00:00
Title: Υπόθεση C- 304/05: Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, που ασκήθηκε στις 29 Ιουλίου 2005

17.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 229/10
            
         Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, που ασκήθηκε στις 29 Ιουλίου 2005
   (Υπόθεση C- 304/05)
   (2005/C 229/21)
   Γλώσσα διαδικασίας: η ιταλική
   Η Επιτροπή των Ευρωπαϊκών Κοινοτήτων, εκπροσωπούμενη από τους Μ. van Beek και D. Recchia, μέλη της Νομικής Υπηρεσίας της Επιτροπής, άσκησε στις 29 Ιουλίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ιταλικής Δημοκρατίας.
   Η προσφεύγουσα ζητεί από το Δικαστήριο:
   
               1)
            
            
               να αναγνωρίσει ότι, στο πλαίσιο του προγράμματος διευρύνσεως και προσαρμογής της χιονοδρομικής ζώνης της Santa Caterina Valfurva (πίστες με τις ονομασίες «Bucaneve» και «Edelweiss») και κατασκευής της συναφούς χιονοδρομικής υποδομής, ενόψει των παγκόσμιων πρωταθλημάτων αλπικού σκι του 2005, στη ZΕΠ [ζώνη ειδικής προστασίας] IT 2040044 Εθνικό Πάρκο του Stelvio, η Ιταλική Δημοκρατία:
               
                           —
                        
                        
                           έχοντας επιτρέψει να ληφθούν μέτρα δυνάμενα να έχουν σημαντικές επιπτώσεις στη ZΕΠ IT 2040044 Εθνικό Πάρκο του Stelvio, χωρίς να υποβάλει τα μέτρα αυτά στην ενδεδειγμένη εκτίμηση των περιβαλλοντικών τους επιπτώσεων στην τοποθεσία, λαμβανομένου υπόψη και του σκοπού διαφυλάξεώς της, και, εν πάση περιπτώσει, χωρίς να τηρήσει τις διατάξεις κατά τις οποίες η υλοποίηση ενός σχεδίου, σε περίπτωση κατά την οποία το πόρισμα της εκτιμήσεως των επιπτώσεών του είναι αρνητικό, επιτρέπεται μόνο ελλείψει εναλλακτικών λύσεων και μόνον εφόσον έχουν ληφθεί και κοινοποιηθεί στην Επιτροπή όλα τα αντισταθμιστικά μέτρα που είναι αναγκαία για τη διασφάλιση της καθολικής συνεκτικότητας του Natura 2000·
                        
                     
                           —
                        
                        
                           παραλείποντας να λάβει μέτρα για την αποφυγή της υποβαθμίσεως των φυσικών οικοτόπων και των οικοτόπων των ειδών, καθώς και της διαταράξεως των ειδών για τα οποία η εν λόγω τοποθεσία χαρακτηρίστηκε ως ZΕΠ IT 2040044 Εθνικό Πάρκο του Stelvio·
                           
                        
                     
                           —
                        
                        
                           παραλείποντας να υπαγάγει τη ZΕΠ IT 2040044 Εθνικό Πάρκο του Stelvio σε νομικό καθεστώς προστασίας το οποίο να εξασφαλίζει, ειδικότερα, την επιβίωση και την αναπαραγωγή των πτηνών που μνημονεύονται στο παράρτημα I της οδηγίας 79/409/EΟΚ (1), καθώς και την αναπαραγωγή, την αλλαγή πτερώματος και τη διαχείμαση των μη περιλαμβανόμενων στο παράρτημα Ι αποδημητικών πτηνών που εμφανίζονται τακτικά στην περιοχή,
                        
                     παρέβη τις υποχρεώσεις που υπέχει από τις συνδυασμένες διατάξεις των άρθρων 6, παράγραφοι 2 έως 4, και 7 της οδηγίας 92/43/ΕΟΚ (2) και του άρθρου 4, παράγραφοι 1 και 2, της οδηγίας 79/409/EΟΚ·
            
         
               2)
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   Οι ισχυρισμοί και τα κύρια επιχειρήματα αναπτύσσονται με τα αιτήματα της προσφεύγουσας.
   
      (1)  ΕΕ ειδ. εκδ. 15/1, σ. 202.
   
      (2)  ΕΕΕΚ L 206 της 22ας Ιουλίου 1992, σ. 7.